De oo wort in t Schaarpezeels veur d, n, s of t uutesproken as n ao, dus: laod (lood), baon (boon), daos (doos) en paot (poot), dit verschiensel komt niet in de West-Veluwse dialekten veur, mit uutzoendering van t de dialekten van Lunteren en Otterlo, dit laot n dudelike Utrechtse verkleuring zien. Ok t vurtlaoten van de g (zo as bv. in ezeid) zo as dat in t o.a. in t Barrevelds en t Niekarks gebeurt, komt in t Schaarpezeels niet veur, daor klinkt t as gezeid. De belangriekste isoglossen die bepaolen of t dialekt nog bie t Nedersaksies erekend wort of niet bin de ijs/ies-isoglosse en de lope/lopen-isoglosse. De ij wort nog wel deels uutesproken as ie, en ok de ui deels as uu, maor de lopen-isoglosse hout hier op, hiermee eindigt ok geliek t Nedersaksiese taolgebied.